نەشتەرگەریی مێشک و دەمار
نەشتەرگەریی مێشک و دەمار (بە ئینگلیزی:Neurosurgery) ڕشتەیێکی پزیشکییە کە لە بواری پێشگرتن، دۆزینەوە، دەرمان و تواناسازیی نەخۆشەکانی مێشک و دەمار، و ھەروەھا چارەسەرکردنی ئاڵۆزییەکانی کۆئەندامی دەمار و بەشە جۆراوجۆرەکانی مێشک، دڕکەپەتک، ئەندامە دەمارییە بڵاوەکان و کۆئەندامی خوێنبەرەکانی مێشک لە دەرەوەی کەللەسەر کار دەکات.

مێژوو 
مێژووی نەشتەرگەریی مێشک و دەمار بە شێوازی دابڕینی کەللەسەر دەگەڕێتەوە بۆ  پێش ھەزاران ساڵ. بەڵام تا کۆتاییی سەدەکانی ١٩یەم و ئەوەڵی سەدەی بیستی زایینی، پێشکەوتنی زۆری بە خۆیەوە نەدیبوو و تەنیا لە سەد ساڵی ڕابردوو ئەم ڕشتە پزیشکییە پێشکەوتنی زۆری بە دەست ھێنا. ئەمە لەکاتێکدا بوو کە بۆ یەکم جار مرۆڤ توانی جەمسەری کارەبایی لە مێشک داچێنێت و تومۆر لە مێشک دەربێنێت.
لە ساڵی ١٨٧٨، ڕیچارد کاتۆن بە ھەبوونی شەپۆلی کارەبایی یان تەزووی کارەبایی لە مێشکی گیانلەبەرەکانی پەی برد. لە ساڵی ١٩٥٠ بۆ یەکەم جار دکتۆر جۆزێ دێلگادۆ جەمسەری کارەبایی داھێنا و دواتر لە مێشکی گیانللەبەرێک چاندی.
لە ساڵی ١٨٧٩ نەشتەرگەرێکی خەڵکی سکۆتلاند، بە ناوی ویلیام مەکیوێن بۆ یەکەم جار نەشتەرگەری مێشکی بۆ دەرھێنانی تومۆر ئەنجام دا.

فێرکاری 
لە ویلایەتە یەکگرتووەکانی ئەمریکا پزیشکەکانی نەشتەرگەری مێشک و دەمار، سەرەتا دەبێت بۆ چوار ساڵ دەرسی پزیشکی بخوێنن. پاشان دەبێ بۆ حەوت ساڵ دەورەی ڕزیدێنسی (بە ئینگلیزی: Residency) تەواو کەن. ژمارەیەک لە دەورەکانی ڕزیدێنسی بەشی کۆڵینەوەی کلینیکاڵیان ھەیە کە دەبێت پزیشکەکان تێیدا کار بکەن. لەدوای ئەم دەورە، ژمارەیەک لە پزیشکەکان دەورە فلۆشیپی (بە ئینگلیزی: Fellowship) دەگوزەرێنن.

شاخەکانی ئەم ڕشتەیە 
 نەشتەرگەریی مێشک و دەماری خوێنبەرەکان (Vascular neurosurgery)
 نەشتەرگەریی مێشک و دەماری ئستریۆتاکتیک (Stereotactic) و نەشتەرگەریی ئێپیلێپسی (epilepsy)
 نەشتەرگەریی مێشک و دەماری ئانکۆڵۆژیک (Oncological neurosurgery)
 نەشتەرگەریی کەللەسەر (Skull base surgery)
 نەشتەرگەریی بڕبڕە (Spinal neurosurgery)

سەرچاوەکان

بەستەرە دەرەکییەکان 

ڕشتەکانی پزیشکی
تایبەتمەندەکانی بواری نەشتەرگەری